Datum: 11. 8. 2023

**Vabilo strokovnjakom in strokovnjakinjam k vpisu v bazo na portalu** [**wideraexperts.eu**](https://wideraexperts.eu/)

Spoštovani,

V okviru projekta NCP WIDERA.NET+, v katerem sodelujemo nacionalne kontaktne točke iz držav širitve (t.i. widening države), je bil razvit portal <https://wideraexperts.eu/>, ki je namenjen povezovanju strokovnjakov in strokovnjakinj s prijavitelji in prijaviteljicami iz t.i. widening držav, ki pripravljajo projektne predloge v okviru Širitve udeležbe in krepitve evropskega raziskovalnega prostora (ERA), II. stebra in EIC Pathfinder programa Obzorje Evropa.

Da bo portal zaživel, je seveda ključnega pomena, da se v največji možni meri razširi mreža strokovnjakov in strokovnjakinj, ki bodo na razpolago za predhodni pregled (t.i. prescreening) projektnih predlogov pred rokom za oddajo na določen javni razpis.

V kolikor ste strokovnjak ali strokovnjakinja z visoko stopnjo strokovnega znanja na področju, ki ustreza **II. stebru**, **EIC Pathfinder** ali **Širitvi udeležbe in krepitvi Evropskega raziskovalnega prostora (ERA)** programa Obzorje Evropa in imate odlično znanje angleščine, ste vabljeni, da si na strani [wideraexperts.eu](https://wideraexperts.eu/) ustvarite svoj profil oziroma se registrirate.

Če bo vaš profil povezan s projektnim predlogom (na podlagi vašega strokovnega področja in ključnih besed) in se boste strinjali z izvedbo predhodnega preverjanja, boste z ustrezno organizacijo NCP (iz katere koli države) podpisali pogodbo, vključno s sporazumom o zaupnosti. Vaša naloga bo analizirati predlog projektne prijave, pripraviti pisna priporočila in se sestati z ekipo koordinatorjev in/ali konzorcijem (lahko virtualno) ter jim posredovati povratne informacije v skladu z dogovorom z ustrezno organizacijo NKT. Za storitev, ki naj bi trajala do 20 delovnih ur, je predvideno plačilo v vrednosti 600 EUR (bruto).

V prilogi 1 lahko najdete še kratka navodila za prijavo. Če imate kakršna koli vprašanja ali potrebujete tehnično podporo, se obrnite na katja.skrlj@gov.si.

Sektor za znanost, MVZI

Priloga 1:

**Kratka navodila za strokovnjake in strokovnjakinje**

**Registracija v portal wideraexperts.eu**

Ob prvem obisku portala [wideraexperts.eu](https://wideraexperts.eu/) se prikaže pozdravni zaslon s številnimi možnostmi, med katerimi lahko izbirate. Izbere se gumb "Strokovnjak« (Expert), ki se nahaja na desni strani zaslona. S tem se izvede preusmeritev na prvo registracijsko okno, kjer se vnese e-poštni naslov in geslo.

Na naslednjih zaslonih mora strokovnjak izpolniti naslednje podatke:

- osebne podatke;

- kontaktne podatke;

- želje za predhodno preverjanje predloga (področje programa Obzorje Evropa je ključno za izbiro ključnih besed, na podlagi katerih bo sistem strokovnjaku omogočil, da se uvrsti na seznam strokovnjakov, ki lahko opravijo storitev predhodnega preverjanja določenega projektnega predloga);

- CV;

- dodatne informacije o znanju in spretnostih.

**Predhodno preverjanje predlogov projektnih prijav (»Pre-screenig«)**

Delo se za strokovnjake ali strokovnjakinje začne, ko jih kontaktira NKT in jim predhodno opiše možnost storitve preverjanja določenega predloga projektne prijave. Strokovnjak ali strokovnjakinja je lahko iz druge države kot NKT in prijavitelj.

Po predhodnem preverjanju razpoložljivosti strokovnjaka ali strokovnjakinje, splošnega opisa vsebine projektnega predloga in pogojev sodelovanja obe strani (NKT organizacija in strokovnjak) podpišeta pogodbo o izvedbi predhodnega preverjanja določenega projektnega predloga, ki vključuje sporazum o zaupnosti. Po podpisu pogodbe je strokovnjak preko portala obveščen, da poteka proces predhodnega pregleda. Na tej točki je dolžan kontaktirati prijavitelja in z njim dogovoriti podrobnosti o poteku izvedbe storitve.

Pred zaključkom mora strokovnjak izpolniti poročilo o izvedeni storitvi in ga naložiti v portal v pdf obliki. Prav tako mora v portal naložiti pdf dokument s priporočili za prijavitelja, ki sta ji predhodno uskladila. V poročilo morajo biti vnesene resnične informacije, saj mora NKT poročilo preveriti pri prijavitelju (oz. le ta poda oceno storitve), preden lahko nadaljuje postopek in plača strokovnjaka ali strokovnjakinjo. Če NKT poročilo zavrne, mora strokovnjak ali strokovnjakinja v posvetovanju s prijaviteljem dopolniti poročilo ali naložiti dopolnjena priporočila (po potrebi je treba za storitev predhodnega preverjanja porabiti dodaten čas). Izplačilo strokovnjaku ali strokovnjakinji se izvede po zaključku pregleda oziroma po dopolnitvi poročila.